**Έκθεση της Κοινοβουλευτικής Επιτροπής** **Ενέργειας, Εμπορίου, Βιομηχανίας και Τουρισμού για το νομοσχέδιο «O περί Εταιρειών (Τροποποιητικός) Νόμος του 2023»**

**Παρόντες:**

Κυριάκος Χατζηγιάννης, πρόεδρος Γιαννάκης Γαβριήλ

Νίκος Σύκας Ανδρέας Πασιουρτίδης

Κώστας Κώστα Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν την 31η Οκτωβρίου, στις 28 Νοεμβρίου και στις 5 Δεκεμβρίου 2023. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Εφόρου Εταιρειών και Διανοητικής Ιδιοκτησίας του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Επιτροπής Κεφαλαιαγοράς Κύπρου, της Αρχής Δημόσιας Επιτροπής Εποπτείας του Ελεγκτικού Επαγγέλματος, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου (ΣΕΛΚ), του Συνδέσμου Τραπεζών Κύπρου και του Συνδέσμου Δημόσιων Εταιρειών Κύπρου.

Το Γραφείο Επιτρόπου Προστασίας Δεδομένων Προσωπικού Χαρακτήρα, το Χρηματιστήριο Αξιών Κύπρου (ΧΑΚ), ο Σύνδεσμος Ανεξάρτητων Λογιστών Κύπρου, ο Σύνδεσμος Πτυχιούχων Εγκεκριμένων Λογιστών-Ελεγκτών Κύπρου, o Σύνδεσμος Εσωτερικών Ελεγκτών Κύπρου, ο Σύνδεσμος Επιχειρήσεων Παροχής Διοικητικών Υπηρεσιών Κύπρου (CYFA), ο Κυπριακός Οργανισμός Επενδυτικών Ταμείων (CIFA), ο Κυπριακός Οργανισμός Προώθησης Επενδύσεων (CIPA), ο Κυπριακός Σύνδεσμος Εταιρειών Διεθνών Δραστηριοτήτων (CIBA), ο σύνδεσμος «The Society of Trust and Estate Practitioners» (STEP Cyprus), ο Κυπριακός Σύνδεσμος Επιχειρήσεων Έρευνας και Καινοτομίας, η Ομοσπονδία Εργοδοτών και Βιομηχάνων (ΟΕΒ), το Κυπριακό Εμπορικό και Βιομηχανικό Επιμελητήριο (ΚΕΒΕ) και η Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Αβέρωφ Νεοφύτου και Μιχάλης Γιακουμή.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της οδηγίας (ΕΕ) 2017/1132 όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου».

Ειδικότερα, σύμφωνα με τα στοιχεία που κατατέθηκαν στην επιτροπή, με τις προτεινόμενες ρυθμίσεις προβλέπονται μεταξύ άλλων τα ακόλουθα:

1. Η χρήση ψηφιακών εργαλείων και διαδικασιών σε σχέση με τη σύσταση εταιρείας ή την καταχώριση τόπου εργασίας αλλοδαπής εταιρείας στο μητρώο του Εφόρου Εταιρειών και Διανοητικής Ιδιοκτησίας.
2. Η παροχή από τον Έφορο Εταιρειών και Διανοητικής Ιδιοκτησίας δωρεάν συνοπτικών πληροφοριών αναφορικά με τα πιο πάνω ψηφιακά εργαλεία και διαδικασίες, καθώς και υποδειγμάτων ιδρυτικού και καταστατικού εγγράφου που μπορούν να χρησιμοποιηθούν στο πλαίσιο των εν λόγω διαδικασιών.
3. Η εξουσία του Εφόρου Εταιρειών και Διανοητικής Ιδιοκτησίας να απορρίπτει τον διορισμό προσώπου ως συμβούλου σε κυπριακή εταιρεία, σε περίπτωση κατά την οποία το πρόσωπο αυτό είναι αποκλεισμένο από το να ενεργεί ως σύμβουλος σε εταιρείες άλλου κράτους μέλους.
4. Η ηλεκτρονική ταυτοποίηση των προσώπων που είναι πολίτες της Ευρωπαϊκής Ένωσης και αξιοποιούν τις διαθέσιμες επιγραμμικές υπηρεσίες του Εφόρου Εταιρειών και Διανοητικής Ιδιοκτησίας.

Στο στάδιο της συζήτησης του νομοσχεδίου ο εκπρόσωπος του Παγκύπριου Δικηγορικού Συλλόγου εισηγήθηκε τα ακόλουθα:

1. Τροποποίηση της πρόνοιας που αφορά την επιγραμμική καταχώριση τόπου εργασίας αλλοδαπών εταιρειών, ώστε η έκδοση οδηγιών από τον Έφορο Εταιρειών και Διανοητικής Ιδιοκτησίας σε σχέση με τον ρόλο του δικηγόρου που ασκεί το επάγγελμα και συμμετέχει στη διαδικασία καταχώρισης τόπου εργασίας αλλοδαπής εταιρείας να γίνεται τηρουμένων των διατάξεων του περί Δικηγόρων Νόμου.
2. Προσθήκη αντίστοιχης πρόνοιας σε ό,τι αφορά την επιγραμμική σύσταση εταιρειών.

Επιπροσθέτως των ανωτέρω, την επιτροπή απασχόλησαν μεταξύ άλλων τα ακόλουθα:

1. Η μη συμπερίληψη στο νομοσχέδιο ορισμένων υποχρεωτικών διατάξεων των παραγράφων (5), (6), (7) και (10) του άρθρου 1 της προαναφερθείσας ευρωπαϊκής Οδηγίας, οι οποίες αφορούν μεταξύ άλλων σε συγκεκριμένες πτυχές της επιγραμμικής σύστασης εταιρειών, του αποκλεισμού προσώπων από το να ενεργούν ως σύμβουλοι εταιρείας, της δημοσιοποίησης στοιχείων στο μητρώο του Εφόρου Εταιρειών και Διανοητικής Ιδιοκτησίας και της πρόσβασης στα στοιχεία αυτά.
2. Η πρόνοια με την οποία προβλέπεται η εξουσία του Εφόρου Εταιρειών και Διανοητικής Ιδιοκτησίας να απορρίπτει τον διορισμό ως συμβούλου κυπριακής εταιρείας προσώπου το οποίο τελεί υπό αποκλεισμό σε άλλο κράτος μέλος από το να ενεργεί ως σύμβουλος εταιρείας στο κράτος αυτό. Σημειώνεται ότι η πιο πάνω πρόνοια δεν αποτελεί υποχρεωτική διάταξη της Οδηγίας και συμπεριλαμβάνεται στο νομοσχέδιο στο πλαίσιο της διακριτικής ευχέρειας που παρέχεται στα κράτη μέλη από την Οδηγία να θεσπίζουν ρυθμίσεις σε σχέση με ορισμένες δυνητικές διατάξεις αυτής. Στο πλαίσιο αυτό την επιτροπή απασχόλησε ειδικότερα το γεγονός ότι το νομοσχέδιο δεν περιλαμβάνει τις περιπτώσεις ή τα κριτήρια που θα λαμβάνει υπόψη ο Έφορος Εταιρειών και Διανοητικής Ιδιοκτησίας κατά την άσκηση της πιο πάνω εξουσίας, ώστε να διασφαλίζεται η ασφάλεια δικαίου και η αποφυγή διακρίσεων.

Οι εκπρόσωποι του Τμήματος Εφόρου Εταιρειών και Διανοητικής Ιδιοκτησίας και της Νομικής Υπηρεσίας της Δημοκρατίας, σχολιάζοντας τα πιο πάνω, ανέφεραν τα ακόλουθα:

1. Σε ό,τι αφορά τη μη συμπερίληψη των υποχρεωτικών διατάξεων της Οδηγίας, δεν υπάρχει ανάγκη ενσωμάτωσής τους στο νομοσχέδιο, καθότι ο Έφορος Εταιρειών και Διανοητικής Ιδιοκτησίας ήδη συμμορφώνεται με τους προβλεπόμενους κανόνες ή τις πρακτικές των εν λόγω διατάξεων.
2. Σε ό,τι αφορά την πρόνοια που προβλέπει τη δυνατότητα του Εφόρου Εταιρειών και Διανοητικής Ιδιοκτησίας να αποκλείει πρόσωπο από το να ενεργεί ως σύμβουλος εταιρείας, χωρίς να εξειδικεύονται οι περιπτώσεις και τα κριτήρια που θα λαμβάνονται υπόψη για την ενέργεια αυτή, η εκπρόσωπος της Νομικής Υπηρεσίας ανέφερε ότι πρόκειται για δυνητική πρόνοια σε σχέση με την οποία η Οδηγία δεν περιλαμβάνει οποιαδήποτε κριτήρια.

Σημειώνεται ότι οι πιο πάνω εκπρόσωποι συμφώνησαν με τις εισηγήσεις του εκπροσώπου του Παγκύπριου Δικηγορικού Συλλόγου.

Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού αποφάσισε όπως τροποποιήσει το κείμενο του νομοσχεδίου, ώστε να ενσωματωθούν σε αυτό οι προαναφερθείσες εισηγήσεις του εκπροσώπου του Παγκύπριου Δικηγορικού Συλλόγου.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, λαμβάνοντας υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, αποφάσισε, κατά πλειοψηφία των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις και του μέλους της βουλευτή του Κινήματος Οικολόγων-Συνεργασία Πολιτών, να εισηγηθεί στη Βουλή την ψήφιση του νομοσχεδίου σε νόμο.

Ο πρόεδρος της επιτροπής και το μέλος της βουλευτές της κοινοβουλευτικής ομάδας του Δημοκρατικού Συναγερμού επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

Σημειώνεται ότι σε περίπτωση ψήφισης του νομοσχεδίου σε νόμο θα τροποποιηθεί ο τίτλος του, ώστε να αναφέρεται ως «Ο περί Εταιρειών (Τροποποιητικός) (Αρ. 2) Νόμος του 2023».

6 Δεκεμβρίου 2023

Αρ. Φακ.: 23.01.064.085-2023

ΑΔ/ΧΧΡ/ΕΧ